Folketing
2004-01-23

Enhedsprincippet fastholdes; det vil sige, at det ikke er dyrere at sende breve og pakker til og fra Thisted, end det er at sende til og fra Nordsjælland. Der bliver bindende kvalitetskrav for både pakker og breve med en dag til dag-udbringningsprocent på 93. Endelig bliver det frit for koncessionshaver, om de vil uddele post grundlovsdag og juleaftensdag. Jeg håber her, at der bliver taget hensyn til postbudene. Vedrørende postbetjeningsstederne synes jeg også, at lovforslaget her lægger op til noget fornuftigt. Det har jo i tidens løb været en sag, der har optaget de fleste politikere, hvorvidt deres lokale posthus skulle bestå, men den teknologiske udvikling har jo overflødiggjort mange postbetjeningssteder, f.eks. giroindbetalingen, som er faldet med ca. 70 pct. siden 1990. Jeg kan også nævne, at det samlede antal breve er faldet fra 728 millioner i første halvår af 2000 til 674 millioner i samme periode i 2003, dvs. et fald på 54 millioner. Hvis man ganger det tal op, svarer det til, at der i 2003 er blevet sendt 108 millioner færre breve end i år 2000.